Artemis (romaan)

"Artemis" on Andy Weiri ulmeromaan, mis ilmus 2017. aastal. Teose sündmustik leiab aset Kuu peal olevas Artemise linnas. 2080. aastateks on tehnoloogia piisavalt arenenud, et Kuul saaks elada, aga ka turistina käia. Peategelane Jasmin (Jazz) Bashara satub sündmuste keerisesse linna üle kontrolli saavutamiseks.

 Sisukokkuvõte 
Artemis, esimene ja ainus Kuu peal asuv linn, on Jazzi kodu. Jazz töötab pakikandjana, kuid ta toob ka salakaupa sisse. Ta elab linna vaesemas osas kapselkorteris, mis meenutab rohkem surnukirstu kui elamiseks mõeldud kohta. Jazzile pakub tööd rikas ärimees Trond Landvik, kes on Jazzi püsiklient. Olles Trondiga koosolekul, märkab Jazz Trondi ärikaaslast Jin Chud kahtlaselt käitumas. Jin üritab varjata dokumenti, millel on kirjas "ZAFO". Trond soovib alumiiniumisulatustehast endale saada. Alumiiniumitehasel on Artemisega kokkulepe toota linnale hapnikku, mis tekib tehases kõrvalsaadusena. Vastutasuks annab linn tehasele tasuta energiat. Trond pakub Jazzile uskumatu summa raha, et ta saboteeriks tehasele toorainet koguvaid masinaid, nii et pärast seda saaks Trond pakkuda tehasele oma varu.

Jazz ei suuda pakutud rahast keelduda ja suundub oma isa töökotta. Ta suhted isaga on viimastel aastatel halvenenud, kuid ta laenab isalt keevitamisvarustust ja robotit, mis isa on omakorda oma äripartnerilt laenanud. Robot on vaja paigutada Apollo 11 maandumispaiga lähedal asuva õhulüüsi juurde, et seda hiljem uuesti märkamatult lahti teha.

Järgmisel päeval kasutab Jazz Martin Svoboda tehtud elektroonilist vahendit, mis jätab mulje, et ta pole oma korterist lahkunud. Jazz hiilib linnast välja alumiiniumitehase toorainet koguvate masinate juurde ja muudab töövõimetuks kolm neljast. Viimane masin jääb saboteerimata, sest EVA-meistrid tulid tema tegevust peatama ja Jazz pidi nende eest põgenema. Seejärel EVA-meistrid lähevad iga Artemise linna sisse viiva õhulüüsi juurde, et Jazzil ei oleks võimalust nendest mööda hiilida. Õnneks avastab Jazzi tema kunagine sõber Dale, kes lubab Jazzist oma ülemustele mitte teada anda juhul, kui Jazz lõpetab oma vaenu temaga ja üritab edaspidi sõber olla.

Jazzi ei tabata ja ta läheb tagasi Trond Landviki juurde, kuid avastab Trondi surnuna. Jazz üritab seejärel Trondi äripartnerit Jin Chud leida, aga Jazzi ründab Trondi mõrvar. Jazzil õnnestub põgeneda ZAFO dokumentidega, mille viib ta Martinile uurimiseks. Jazz avastab, et alumiiniumitehasega varjatakse organiseeritud kuritegevust, mida juhib O Palácio. Samuti saab Jazz teada, et Trond Landviki mõrvas mees nimega Alvarez ja nüüd on ta uus sihtmärk Jazz.

Jin nõustub Jazziga kohtuma, kuid nii ei juhtu, sest Jini asemel on kohtumise kohas hoopis Alvarez. Jin üritas ennast päästa Jazzi ohverdamisega. Jazz kahtlustaski, et teda reedetakse, ja ta oli eelnevalt loonud lõksu, mis Alvareze kinni püüab. Lõpuks antakse mõrvar politseile üle.

Jazz kohtub Martiniga uuesti. Kohtumisel seletab Martin, et ZAFO on revolutsiooniline kaabel, mis suudab signaale nõrgenemiseta edastada. Selle tootmine nõuab madalat gravitatsioonitaset, mistõttu seda just Kuu peal tahetakse teha. Artemisele oleks see majanduslikult kasulik, sest Kuul on peale turismi vähe majanduslikult kasulikku. Jazz läheb Artemise asutajalt ja administraatorilt Fidelis Ngugilt vastuseid nõudma ja avastab, et teda on kurjategijate kinnipüüdmiseks ära kasutatud.

Koos oma sõprade ja isaga läheb Jazz O Paláciot peatama. Kui Jazzil ja ta kaaslastel õnnestub kurjategijad peatada, siis saaks Trondi tütar hakata tehast taastama. Tütar Lene Landvik sai oma isa vara päranduseks. Kurjategijate peatamiseks mõeldakse välja plaan lasta alumiiniumisulatustehase ühel masinal üle kuumeneda ja hävida. Selle tõttu tekib surmav gaas, mis levib üle kogu Artemise. Jazzil on vähem kui tund aega enne, kui linna elanikud saavad gaasi tõttu surma. Seetõttu riskib ta oma eluga ja päästab linnaelanikud Trondi isikliku hapnikuvaruga.

Pärast ohu möödumist ja paranemist maksab Lene Jazzile raha, mis Lene isa oli romaani alguses Jazzile lubanud. Järsku rikkaks saanuna ostab Jazz oma isale uue töökoja. Aga oma uue rikkusega ei jõua ta rohkemat teha, sest Artemise administrator Fidelis Ngugi annab talle teada, et ta saadetakse Maale kahjulike tegevuste tõttu. Jazz on elanud kogu oma elu Kuul ja ei suudaks Maa gravitatsioonijõule vastu pidada. Jazz veenab Fidelist asjaoluga, et tema pigem kahjutu smugeldamise monopol hoiab eemale hullemaid kriminaale. Artemise linna administraator jääb nõusse, kuid Jazz on sunnitud oma raha trahviks maksma. Teose lõpus kirjutab Jazz Kelvinile, oma smugeldamispartnerile Maa peal. Jazz käsib Kelvinil Jin Chu üles leida ja välja uurida, mis firma jaoks Jin töötab. Ta innustab Kelvinit võimalikult palju sellesse firmasse investeerima, sest nende leiutis ZAFO võib muuta nad pururikkaks.

 Tegelased 
 Jasmin "Jazz" Bashara – teose peategelane; ta töötab pakikandjana, tänu millele tal on kerge ka kaupa smugeldada.
 Ammar Bashara – Jasimini isa, kes ei kiida heaks oma tütre mässumeelset käitumist; ta on islami usku ja töötab Artemisel keevitajana.
 Trond Landvik – Norrast pärit rikas ärimees; ta elab Artemisel koos oma tütre Lenega.
 Lene Landvik – Trond Landviki tütar; Maal elades sai ta raskelt vigastada, mistõttu ta kolis koos isaga Artemisele. Kuu väiksem gravitatsioon lubab Lenel siiski abivahendite abil liikuda.
 Martin Svoboda – Ukraina teadlane, kes töötab ESA kontoris (European Space Agency).
 Rudy DuBois – Kanada päritoluga Artemise turvaosakonna juht.
 Dale Shapiro – EVA-guildi professor.
 Bob Lewis – kunagine USA mereväelane, nüüd EVA-guildi treener.
 Fidelis Ngugi – Artemise linna asutaja ja administraator.
 Marcelo Álvarez – Brasiiliast pärit mõrvar, kes töötab O Palácio heaks.
 Jin Chu – Landvikide äripartner Hongkongist.
 Loretta Sanchez – alumiiniumisulatustehase omanik.
 Kelvin Otieno – Jazzi kirjasõber ja smugeldamispartner Keeniast.

 Auhinnad 
Raamatu ilmumisaasta Goodreads Choice Awardsil hindas üle 33 000 lugeja "Artemise" parimaks ulmaromaaniks ja romaan tunnistati ulmeromaani kategoorias parimaks. 2019. aastal tunnistati teos parimaks ka Geffen Awardi parima tõlgitud ulmeromaani kategoorias.

 Viited 

Kategooria:Ameerika Ühendriikide romaanid
Kategooria:2017. aasta kirjandusteosed